150 שוטרים מלווים בכלבנים, בחוקרי זיהוי פלילי ובחבלנים פשטו הלילה (ראשון) על בתים, רובם בנצרת עילית, ועצרו 23 חשודים בסחר בסמים ואספקתם במסיבות נוער ובמסיבות טבע לא חוקיות באזור הצפון. הפשיטה באה בסיומה של פעילות סמויה של סוכן שגויס לפני כמה חודשים לחקירה וסייע באיסוף הראיות נגד סוחרי הסמים. במהלך הפשיטה נתפסו חומרים החשודים כסמים מסוכנים מסוגים שונים, מאות קליעים בגודל 5.56 מ"מ והוחרמו ארבעה כלי רכב. עם זאת, המשטרה לא ציינה מה כמות הסמים שנתפסה.
מדוברות המשטרה נמסר כי הפעילות הסמויה נערכה במסגרת מאבקה של המשטרה בנגע הסמים ובדגש על מניעת הפצת סמים בקרב בני נוער. תכליתה היה ניתוק שרשרת האספקה של סמים למסיבות נוער ולמסיבות טבע.
באורלנדו מנסים לעכל את הטבח: "נחצה קו שישנה לעד את העיר"
הסוכן הסמוי, בשנות ה-20 המאוחרות לחייו, גילה כי במסיבות אלו נמכרים סמים מסוגים קטמין (סם הרדמה לסוסים), LSD נוזלי, MDMA וקריסטל. כמו גם סמים שמסיסים במים. הלילה, בתום הפעילות הסמויה, ניתן האות והכוחות פשטו על הבתים.
המשטרה מזהירה כי המסיבות הלא חוקיות, שאליהן מגיעים בני נוער, מהוות ברובן כר נרחב להפצת סמים בקרב בני נוער. "השימוש בסמים, כימיקלים ואלכוהול מסכן את בריאותם ומאפשר את ניצולם על ידי אחרים. במקרים מסוימים אף מהווה מדרון חלקלק שעלול להפוך לצריכה שוטפת של סמים, התמכרות, ואף חבירה לגורמים עברייניים", נמסר מדוברות המשטרה במחוז צפון.